जीनत अमान बोलीं- राज कपूर और मेरे बीच कोई रिश्ता नहीं था
Dev Anand Autobiography Romancing with Life एक दौर में दिग्गज एक्ट्रेस जीनत अमान और फिल्ममेकर राज कपूर के अफेयर के चर्चे बेहद सुर्खियों में रहे हैं। इतना ही नहीं दिवंगत एक्टर देव आनंद ने भी अपनी ऑटोबायोग्राफी ‘रोमांसिंग विद लाइफ’ में दोनों की बीच अफेयर की बात कही थी
एक दौर में दिग्गज एक्ट्रेस जीनत अमान और फिल्ममेकर राज कपूर के अफेयर के चर्चे बेहद सुर्खियों में रहे हैं। इतना ही नहीं दिवंगत एक्टर देव आनंद ने भी अपनी ऑटोबायोग्राफी ‘रोमांसिंग विद लाइफ’ में दोनों की बीच अफेयर की बात कही थी। हालांकि, अब सालों बाद जीनत अमान ने खुद इस मुद्दे पर चुप्पी तोड़ते हुए राज कपूर के साथ रिश्तों से इनकार कर दिया है। साथ ही जीनत ने दावा किया कि देव आनंद से अपनी किताब में उनके और राज कपूर के रिश्ते के बारे जो भी लिखा है वो गलत है।
हमारे बीच हमेशा एक डायरेक्टर और एक एक्ट्रेस का रिश्ता रहा-जीनत 
एबीपी आइडियाज ऑफ इंडिया 2023 शिखर सम्मेलन में जब जीनत से राज कपूर के साथ उनके रिश्तों पर सवाल किया गया, तो इस पर उन्होंने कहा- राज ने मुझे सत्यम शिवम सुंदरम के लिए साइन किया था और मैं वहां उनकी हिरोइन के रूप में गई थी। उनके साथ मेरा कभी भी कोई रिश्ता नहीं रहा। न ही इससे पहले और न ही बाद में। हमारे बीच हमेशा एक डायरेक्टर और एक एक्ट्रेस का रिश्ता रहा।
कहानी को दिलचस्प दिखाने के लिए उसमें जुमले डाले जाते हैं- जीनत 
जीनत ने आगे कहा- ‘वो अपने काम के प्रति जुनूनी थे और मैं भी उनके काम के प्रति जुनूनी थी, लेकिन उन्होंने मुझसे कभी भी नहीं पूछा कि तुमने सफेद क्यों नहीं पहना? असल में अगर आप देखें तो मैंने कभी भी उनके सेट या पार्टियों में सफेद कपड़े नहीं पहने हैं। पूरे सम्मान के साथ एक कहानी को दिलचस्प दिखाने के लिए उसमें कुछ जुमले डाल दिए जाते हैं।’
देव आनंद के बारे में बात करते हुए जीनत ने कहा- ‘मुझे देव आनंद साहब के नजरिए के बारे में नहीं पता है। लेकिन मैं हक से कहती हूं कि वो बिल्कुल गलत थे। मैं अपनी किताब में जरूर लिखूंगी। मैं देव साहब का सम्मान करती हूं, लेकिन ये सही नहीं था।
जीनत को प्रपोज करना चाहते थे देव आनंद 
बता दें कि 2007 में देव आनंद ने अपनी ऑटोबायोग्राफी रोमांसिंग विद लाइफ में लिखा था कि उन्हें 1971 की फिल्म हरे रामा हरे कृष्णा के दौरान जीनत से प्यार हो गया था, लेकिन फिर राज कपूर ने उन्हें सत्यम शिवम सुंदरम ऑफर कर दी और उनके करीब आ गए। देव आनंद ने अपनी किताब में लिखा था कि वो जीतन को प्रपोज करने वाले थे, लेकिन जब वो वहां पर पहुंचे तो राज कपूर उनके साथ थे, इसलिए उन्होंने जीनत को फिर प्रपोज नहीं किया और वहां से चले आए। हालांकि अब जीनत ने खुद राज के अफेयर की बातों से इनकार कर दिया है।